عزيز داودة

عزيز داودة: (بالفرانساوية Aziz Daouda)، خلاق فرباط نهار 15 ماي 1951، مدريب ألعاب لقيوى وجراي مغريبي شحال هادي.

 مسيرتو 

 مسيرتو فلقراية 
تزاد عزيز داودة فحي ديور الجامع الشعبي فالرباط. من بعد ما كمل قرايتو ليبتدائية والتانوية والجاميعية، ستفاد من واحد لابورس باش يمشي يتابع قرايتو فواحد لمعهد سميتو Fizica Bucuresti ف رومانيا، جاب من هاد لمعهد عام 1977 ديبلوم التعليم العالي فالسبور تخصص ألعاب لقيوى. وبعد ما كلس شوية فلمغريب مشا عاود لكاندا فعام 1980 باش يتابع قرايتو فجامعة مونتريال فعلوم النشاط البدني، وجاب منها ماجستير فسيولوجيا جهد.

 لكاريير 
خدم عزيز داودة فبزاف ديال لمناصيب ولمسؤوليات لداخل وبرا ديال لمغريب، سوا فهادشي اللي متعلق بالتدريب سوا فتسيير وحتى التدريس، فمن بعد ما تكلف ببزاف ديال المهام ف وزارة شباب ورياضة كشاف د سيرفيس ومن بعد مدير ديال رياضات، تعين فعام 1994 مدير تقني ديال الجامعة لملكية لمغريبية ديال ألعاب القيوى، ف 1999 تختار كأفضل تكنيسيان فلعالم من عند لتيحاد دولي لألعاب القيوى، وفعام 2006 تعين مدير تقني ومدير ديال التنمية عند لايتحاد لإفريقي لألعاب القوى.

عام 2015 تنتاخب ضمن لجنة تقنية ديال لتيحاد الدولي ديال ألعاب القيوى مع ولاد بلادو نوال المتوكل وخالد السكاح. زيادة على السربيس ديالو الإدارية والتسييرية اللي كانت فبزاف ديال لموؤسسات لمغريبية ولإفريقية، فعزيز داودة خرج عرام ديال البحوت، كيما سبق ليه خدم أستاد جامعي فلمعهد الملكي لتكوين لأطر، زيد عليها ليشراف ديالو على بزاف ديال تظاهورات الرياضية اللعالمية اللي تنضمات فلمغريب بحال بطولة لعالم للعدو ريفي اللي كانت ف مراكش فعام 1998 وبطولة العالم ديال ألعاب القيوى للفتيان اللي حتى هي كانت فنفس المدينة عام 2005، وجائزة الحسن الثاني الكبيرة ديال الماراطون الدولي لمدة عشر سنين.

 لإينجازات والجوائز ولأوسمة 
كتنعت ديك لوقيتة فاش كان عزيز داودة كيشرف على ألعاب القيوى لمغريبية بلعصر الذهبي، حيت كيرجع لفضل ف تدريب بزاف ديال لأبطال لمغاربة اللي جابو ميداليات دهبية وديال النقرة ولبرونزية فبزاف ديال لمولتقيات لعالمية وعلى راسهم سعيد عويطة لحائز على لميدالية دهبية ف سباق 5000 ميترو في لألعاب لأولمبيا بلوس أنجلوس عام 1984 وهشام الكروج بطل العالم ف مسافة 1500 سنة 1997 و2003 واللي فاز عاود بجوج ميداليات أولمبية ديال الدهب ف مسافة 1500 ميترو و5000 ميترو ونزهة بدوان بطلة لعالم ف 400 ميترو. وحسنة بنحسي مولات النقرة فلألعاب لأولمبيا ف أتينا عام 2004 ف مسافة 800 ميترو وبرونزية بكين سنة 2008 وصلاح حيسو مول لبرونزية ديال 10 آلاف ميترو ف دورة أطلانطا 1996 وميدالية ديال الدهب ف بطولة العالم فإشبيلية 1999 ف مسافة 5000 ميترو وجواد غريب اللي ربح دهبية لماراطون ف بطولة لعالم فباريس سنة 2003 وهلسنكي 2005 وميدالية ديال النقرة ف الألعاب الأولمبيا ف بكين عاصمة الشينوا سنة 2008.

هاد لكاريير طويلة، مكنات عزيز داودة من بزاف د لجوائز ولأوسيمة، أهمها الوسام الرياضي ووسام ليستحقاق الوطني من لمليك الراحل لحسن التاني ووسام من جيهة الرئيس الكنغولي دونيسا سونغيسو ووسام من لاتيحاد دولي لألعاب لقيوى. زيد عليها بزاف ديال تكريمات من شلا جمعيات وهيئات رياضية وصحفية.

 مصادر 

تصنيف:صفحات بها مراجع بالفرانساوية (fr)
تصنيف:صفحات بها مراجع بالنݣليزية الميريكانية (en-us)
تصنيف:صيانة CS1: لغة غير مدعومة
تصنيف:ناس حيين
تصنيف:ناس تزادو ف الرباط
تصنيف:زيادة 1951
تصنيف:مقالات فيها مصدر و 3000 بايت